Diari Oficial de la Generalitat Valenciana


Sumari del DOGV 4438, del 12-02-2003 (2003/1634)

ORDE de 7 de febrer de 2003, per la qual s'establix una ajuda compensatòria de rendes a les explotacions apícoles de la Comunitat Valenciana.
---------------------------------------------------------------------------------------------------------------------------------------------

### Dades del document

Número de DOGV
:   4438

Data del DOGV
:   12-02-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/1634


Data del document
:   07-02-2002

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * suport econòmic
    * ajuda a l'agricultura
    * agres
    * apicultura
    * mel

ORDE de 7 de febrer de 2003, per la qual s'establix una ajuda compensatòria de rendes a les explotacions apícoles de la Comunitat Valenciana. [2003/X1634]
  
En els últims anys, l'apicultura valenciana ha estat immersa en una situació de mercat que ha portat les explotacions ramaderes a una descapitalització que posa en dubte la continuïtat de la seua activitat. Les cotitzacions dels productes tradicionals han sigut bones, encara que la quantitat obtinguda ha sigut escassa, en especial com a conseqüència de l'aplicació del Decret 29/2002, de 26 de febrer, del Govern Valencià, sobre mesures per a limitar la pol·linització creuada entre plantacions de cítrics.
  
Els apicultors afectats per esta normativa han hagut d'afrontar un increment dels gastos de funcionament a les seues explotacions en el subministrament d'alimentació addicional de ruscs i eixams, trasllats d'assentaments, tractament de malalties, com ara cria enguixada (ascosferosi) o varroasi, renovació de cera o reparacions de vehicles i equips. Tot això, amb independència de la pèrdua d'ingressos que ja va ser compensada al moment oportú a través de l'Orde de 12 de juny de 2002, de la Conselleria d'Agricultura, Pesca i Alimentació, per la qual s'establixen les ajudes als apicultors amb motiu de l'aplicació del Decret 29/2002.
  
La deterioració econòmica de l'activitat apícola pot implicar la desaparició d'un important nombre de ruscs, amb la consegüent transcendència econòmica directa per a algunes famílies valencianes dedicades a la producció de mel.
  
Per tot això, a fi de situar el sector apícola en condicions de modernitzar les seues explotacions al nivell dels seus competidors, i a proposta del director general d'Innovació Agrària i Ramaderia,
  
ORDENE
  
Article primer
  
S'establix una línia d'ajudes directes dirigides a elevar la renda dels apicultors de la Comunitat Valenciana afectats pel Decret 29/2002, de 26 de febrer, del Govern Valencià, sobre mesures per a limitar la pol·linització creuada entre plantacions de cítrics a fi d'evitar la desaparició d'una part important d'este sector.
  
Articule segon
  
Poden ser beneficiaris d'estes ajudes els titulars d'explotacions apícoles inscrits en el Registre d'Explotacions Apícoles de la Comunitat Valenciana amb data 1 de gener de 2002, sempre que complisquen les condicions següents:
  
a) Que incloguen en la seua explotació un mínim de 5 ruscs.
  
b) Que acrediten les condicions exigides en l'article tercer.
  
Queden exclosos d'este règim d'ajuda aquells apicultors que hagen mantingut o instal·lat ruscs a una distància inferior a cinc quilòmetres de les plantacions de cítrics, establida en el Decret 29/2002, o a la distància fixada en l'article 3 del mateix decret per a determinades àrees agrícoles, i així ho comproven els servicis de l'administració en els controls realitzats a l'efecte. També s'exclouen d'este règim d'ajudes els ruscs que s'hagen beneficiat de l'excepció recollida en l'article 2 del decret mencionat, pel qual es permet l'assentament de ruscs en determinades condicions.
  
Article tercer
  
Els apicultors podran presentar les seues sol·licituds d'ajuda a les oficines de la Conselleria d'Agricultura, Pesca i Alimentació o als altres llocs i de les formes a què es fa referència en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en el termini dels 30 dies naturals següents a la publicació d'esta orde.
  
A la sol·licitud, que serà única per cada titular d'explotació agrícola, caldrà adjuntar els documents següents:
  
a) Document nacional d'identitat.
  
b) Full de manteniment de tercers.
  
c) Si és procedent, les factures que acrediten totes les vendes de mel de cítrics corresponents a algun dels anys següents: 1997, 1998, 1999 i/o 2000. S'hi podran aportar també factures dels mateixos anys que acrediten la venda de nuclis, i es valorarà un nucli a raó de 10 kg de mel. Els apicultors incorporats a l'activitat durant la campanya de 1999 i/o 2000 en el marc de les ajudes a jóvens agricultors establides en el RD 204/96, de 9 de febrer, sobre millores estructurals i modernització d'explotacions agràries (BOE núm. 36, de 10-2-96) podran substituir les factures pels càlculs prevists en l'article 5. Així mateix, els apicultors que ho desitgen podran sol·licitar que s'utilitze la documentació aportada pels interessats per a les ajudes concedides per esta mateixa causa en l'exercici 2001; en este cas, seran eximits d'aportar la documentació indicada en este apartat.
  
d) Documents acreditatius de trobar-se al corrent de les obligacions tributàries i davant la Seguretat Social.
  
Quedaran eximits de la presentació dels documents prevists en els apartats a), b) i c) els productors que els hagen presentat en els 12 mesos anteriors a la sol·licitud.
  
Article quart
  
Les ajudes es concediran per un import màxim per rusc inscrit en el Registre d'Explotacions Apícoles de la Comunitat Valenciana amb data de 31 de gener de 2002, sempre que la xifra resultant no supere la dels ruscs inscrits amb data 31 de gener de 2001. Este import màxim s'establirà d'acord amb les condicions que s'indiquen a continuació.
  
Per al càlcul de la subvenció a concedir a cada apicultor es realitzaran les operacions següents. Se sumarà la mel de cítrics obtinguda, la venda de la qual ha sigut justificada mitjançant factura, en l'exercici econòmic que resulte més favorable per a l'apicultor, considerant com a base 1997, 1998, 1999 o 2000. Esta quantitat es dividirà pel nombre de ruscs inscrits en el Registre d'Explotacions Apícoles de la Comunitat Valenciana amb data 31 de gener de l'any elegit, i en resultarà la mitjana de mel produïda per rusc. En el cas de venda de nuclis s'entendrà que un nucli equival a 10 quilograms de mel.
  
Als apicultors incorporats a l'activitat durant la campanya 1999 i/o 2000 en el marc de les ajudes a jóvens agricultors establides en el Reial Decret 204/1996 i que ho sol·liciten expressament, se'ls calcularà la producció d'acord amb els mòduls establits en l'annex B de l'Orde de 18 d'abril de 1996, de la Conselleria d'Agricultura i Medi Ambient, per a l'aplicació a la Comunitat Valenciana del Reial Decret 204/1996, de 9 de febrer, sobre millores estructurals i modernització de les explotacions agràries, i del preu mitjà de venda de mel de flor de taronger, obtingut de les factures aportades en el conjunt d'expedients de sol·licitud de l'ajuda.
  
La mitjana de mel produïda per rusc s'utilitzarà com a base per a calcular l'import de l'ajuda a concedir a cada apicultor:
  
· Quan esta mitjana siga igual o superior a 10 quilograms per rusc, l'import es calcularà multiplicant el nombre de ruscs inscrits en el registre mencionat amb data 31 de gener per 10 euros.
  
· Quan esta mitjana siga igual o superior a 5 i inferior a 10, l'import es calcularà multiplicant el nombre de ruscs inscrits en el registre mencionat amb data 31 de gener per 8,9 euros.
  
· Quan esta mitjana siga igual o superior a 1 i inferior a 5, l'import es calcularà multiplicant el nombre de ruscs inscrits en el registre mencionat amb data 31 de gener per 6,7 euros.
  
· Quan esta mitjana siga inferior a 1, l'import es calcularà multiplicant el nombre de ruscs inscrits en el registre mencionat amb data 31 de gener per 5 euros.
  
Article cinqué
  
Les ajudes es concediran per un import total de 2.100.000 euros, a càrrec de la línia T1788000 del programa 714.80, ?Desenrotllament i millora de la ramaderia?, dels pressuposts de la Generalitat Valenciana per a l'exercici 2003.
  
En cas que les ajudes sol·licitades superen els fons disponibles es prorratejarà l'import a concedir a cada apicultor proporcionalment al límit fixat en l'article anterior.
  
Article sisé
  
Les sol·licituds d'ajudes s'hauran de resoldre expressament, i caldrà notificar la resolució en el termini màxim de tres mesos des de la conclusió del termini de presentació de sol·licituds; en un altre cas, s'entendran com a denegades.
  
DISPOSICIONS ADDICIONALS
  
Primera
  
Es delega el director general d'Innovació Agrària i Ramaderia per a la resolució de concessió i el pagament de les sol·licituds presentades a l'empara d'esta orde. La instrucció del procediment es realitzarà en els servicis territorials.
  
DISPOSICIONS FINALS
  
Primera
  
S'autoritza el director general d'Innovació Agrària i Ramaderia perquè dicte les disposicions necessàries per al desplegament i l'aplicació de la present orde.
  
Segona
  
Esta orde entrarà en vigor el sendemà de la publicació en el Diari Oficial de la Generalitat Valenciana.
  
València, 7 de febrer de 2002
  
La consellera d'Agricultura, Pesca i Alimentació,